A taxisszövetség elnöke szerint "elviselhető és józan mértékű tarifaemelésről" van szó.

Még hátravan néhány egyeztetés, de a jelenlegi árakhoz viszonyítva 10-15 százalékkal drágulhat a taxizás, az áremelésről szóló megállapodás már tavaszra megszülethet – ezt mondta a Portfóliónak Metál Zoltán, az Országos Taxis Szövetség elnöke.

A lap azt írja, hogy a hatósági áremelést elsősorban a szakszervizek megnövekedett költségei, illetve a biztosítási díjak emelkedésével indokolják a taxisok.

Metál Zoltán ezzel kapcsolatban elmondta, "még lesz néhány egyeztetés, de most azt gondolom, hogy akár áprilistól jöhet egy elviselhető és józan mértékű tarifaemelés. Szerintem ezzel kapcsolatban nagyobb a félelem, mint amekkora terhet valóban jelent majd az utasoknak".

A taxisszövetség elnöke megerősítette, hogy az áremelés mértéke megegyezhet a korábbi javaslatukkal, vagyis ez a jelenlegi árakhoz viszonyítva 10-15%-os emelést jelentene.

A fővárosban az utóbbi években a Főtaxinak sikerült győztesként kikerülnie a konkurenciaharcból, miután a 2013-as taxirendelet óta majdnem megduplázta a forgalmát – derül ki a Portfólió gyűjtéséből.